BEGRUNDELSE

1. BAGGRUND FOR FORSLAGET

Europa-Parlamentets og Rådets forordning (EF) nr. 450/2008 af 23. april 2008 om EF-toldkodeksen (moderniseret toldkodeks)[1] tog sigte på at tilpasse toldlovgivningen, så den passer til, men også styrer de elektroniske rammer for told og handel. Der blev i den forbindelse også gennemført en større revision af toldreglerne for at gøre dem enklere og bedre struktureret.

Den nævnte forordning trådte i kraft den 24. juni 2008, men anvendes i overensstemmelse med dens artikel 188, stk. 2, først, når gennemførelsesbestemmelserne hertil finder anvendelse, og senest den 24. juni 2013.

Den 20. februar 2012 forelagde Kommissionen Europa-Parlamentet og Rådet et forslag[2] til forordning om EU’s toldkodeks, som er en omarbejdning af forordning (EF) Nr. 450/2008, der ophæves og erstattes inden den planlagte anvendelsesdato, med sigte på:

- at udsætte anvendelsesdatoen for forordning (EF) Nr. 450/2008, så myndigheder og økonomiske operatører får tilstrækkelig tid til at foretage de nødvendige investeringer og sikre en trinvis og bindende, men realistisk indførelse af de elektroniske procedurer

- at tilpasse forordning (EF) Nr. 450/2008 til Lissabontraktatens krav for så vidt angår, de beføjelser, der skal overdrages til Kommissionen til at vedtage enten delegerede retsakter eller gennemførelsesretsakter, jf. artikel 290 og 291 i traktaten om Den Europæiske Unions funktionsmåde

- at tilpasse visse bestemmelser i forordning (EF) Nr. 450/2008, som har vist sig at være vanskelige at gennemføre.

Selv om institutionerne er tæt på politisk enighed om den endelige udgave af forordningen, kunne den almindelige lovgivningsprocedure for omarbejdningen ikke afsluttes i tide, så den omarbejdede forordning kunne vedtages og træde i kraft inden fristen den 24. juni 2013.

De vigtigste negative konsekvenser som følge af den manglende vedtagelse er:

- forordning (EF) Nr. 450/2008 træder i kraft den 24. juni 2013 uden nogen retsakter fra Kommissionen, der støtter anvendelsen, og uden den nødvendige it-udvikling, som sikrer overholdelsen af princippet om brugen af edb, der er fastsat i dens artikel 5, stk. 1

- forordning (EØF) Nr. 2913/92 (EF-toldkodeksen, som i øjeblikket er i kraft) vil bl.a. blive ophævet, og det vil skabe retsusikkerhed om, hvilken toldlovgivning der faktisk er gældende, og være en hindring for at opretholde en omfattende og sammenhængende EU-lovgivning for toldspørgsmål i afventning af den foreslåede forordnings vedtagelse.

Af disse grunde og som nødplan for at undgå alvorlige problemer med EU’s retlige rammer på toldområdet mener Kommissionen, at den sidste frist for anvendelse af forordning (EF) Nr. 450/2008, som er fastsat i andet afsnit i artikel 188, stk. 2, eventuelt må forlænges for at give lovgiver tilstrækkelig tid til at afslutte processen for vedtagelse af Unionens toldkodeks. Den nye anvendelsesdato, der anses for passende i denne henseende, er den 1.11.2013.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Forslaget indeholder ikke nogen indholdsmæssige ændringer af forordning (EF) Nr. 450/2008; det tager kun sigte på at udskyde datoen for dens anvendelse for at tage hensyn til den tid, der er strengt nødvendig for fuldførelsen af Europa-Parlamentets og Rådets afslutning af lovgivningsproceduren for at ophæve og erstatte den med en ny forordning om EU-toldkodeksen.

Der er derfor intet behov for at inddrage andre parter end Europa-Parlamentet og Rådet eller for at gennemføre en konsekvensanalyse.

3. JURIDISKE ASPEKTER AF FORSLAGET

Forslaget består i at ændre andet afsnit i artikel 188, stk. 2, i forordning (EF) Nr. 450/2008 for at erstatte datoen den 24. juni 2013 med den 1.11.2013.

Retsgrundlaget herfor er det samme, som gælder for den ændrede forordning, under behørig hensyntagen til Lissabontraktaten: artikel 33, 114 og 207 i traktaten om Den Europæiske Unions funktionsmåde (TEUF). På baggrund af det forhold, at artikel 31 i TEUF regulerer vedtagelsen af ikke-lovgivningsmæssige retsakter, kan den ikke længere tjene som retsgrundlag for en retsakt som den foreslåede forordning. En sådan henvisning er under alle omstændigheder ikke påkrævet i betragtning af omfanget og indholdet af denne forordning.

4. VIRKNINGER FOR BUDGETTET

Ingen

5. FAKULTATIVE ELEMENTER

Ingen

2013/0104 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EF) Nr. 450/2008 om EF-toldkodeksen (moderniseret toldkodeks) for så vidt angår dens anvendelsesdato

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 33, 114 og 207,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg[3],

efter den almindelige lovgivningsprocedure og

ud fra følgende betragtninger:

(1) Europa-Parlamentets og Rådets forordning (EF) Nr. 450/2008 af 23. april 2008 om EF-toldkodeksen (moderniseret toldkodeks)[4] trådte i kraft den 24. juni 2008, men gælder i henhold til dens artikel 188, stk. 2, først, når gennemførelsesbestemmelserne hertil finder anvendelse, og senest den 24. juni 2013. Forordning (EF) Nr. 450/2008 skal erstatte Rådets forordning (EØF) Nr. 2913/92 af 12. oktober 1992 om indførelse af en EF-toldkodeks[5].

(2) Den 20. februar 2012 forelagde Kommissionen Europa-Parlamentet og Rådet et forslag[6] til forordning om EU’s toldkodeks, som er en omarbejdning af forordning (EF) Nr. 450/2008, og som skal erstatte denne inden den sidste frist for anvendelsen. Den almindelige lovgivningsprocedure kan dog ikke gennemføres i tide til at vedtage den foreslåede forordning, og dermed kan forordningen ikke træde i kraft før den sidste frist for anvendelsen den 24. juni 2013. Hvis der ikke træffes korrigerende lovgivningsforanstaltninger, vil forordning (EF) Nr. 450/2008 gælde fra den pågældende dato, hvor forordning (EØF) Nr. 2913/92 ophæves. Der vil skabe retlig usikkerhed om, hvilken toldlovgivning der faktisk er gældende, og være en hindring for at opretholde en omfattende og sammenhængende EU-lovgivning på toldområdet i afventning af den foreslåede forordnings vedtagelse.

(3) For at forebygge sådanne alvorlige problemer med toldlovgivningen i EU og give lovgiver tilstrækkelig tid til at afslutte processen for vedtagelse af Unionens toldkodeks, bør den sidste frist for anvendelse af forordning (EF) Nr. 450/2008, som er fastsat i andet afsnit i artikel 188, stk. 2, derfor forlænges. Den nye anvendelsesdato, der anses for passende i denne henseende, er 1.11.2013.

VEDTAGET DENNE FORORDNING:

Artikel 1

I andet afsnit i artikel 188, stk. 2, i forordning (EF) Nr. 450/2008 erstattes datoen "den 24. juni 2013" med den "1.11.2013".

Artikel 2

Denne forordning træder i kraft på dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EUT L 145 af 4.6.2008, s. 1.

[2] KOM(2012) 64 endelig.

[3] EUT C […] af ]…], s. […].

[4] EUT L 145 af 4.6.2008, s. 1.

[5] EFT L 302 af 19.10.1992, s. 1.

[6] KOM(2012) 64 endelig.